સાથે જ સાહિત્ય સપ્તાહ હેઠળ વિવિધ સાહિત્યિક પ્રવૃત્તિઓ અને સાંસ્કૃતિક કાર્યક્રમોનું આયોજન કરવામાં આવ્યું હતું, જેમાં સાંસ્કૃતિક કાર્યક્રમ ત્રિવેણી, જ્ઞાનગંગા બાળ પ્રવૃત્તિ રંગ રંગ વાદળિયાનું આયોજન કરવામાં આવ્યું હતું. ‘ત્રિવેણી’ અંતર્ગત પૂજ્ય શ્રી મોરારિ બાપુ, જાણીતા લેખક અને પદ્મશ્રી ગુણવંત શાહ જેવા મહાનુભવોના વક્તવ્યો, જાણીતું નાટક અકુપાર, કવિ સંમેલન, લોક સંગીત, સુગમ સંગીત અને હાસ્ય દરબાર જેવા સાંસ્કૃતિક કાર્યક્રમોનું આયોજન કરવામાં આવ્યું હતું. આ કાર્યક્રમોમાં કવિ સુરેન્દ્ર શર્મા, ગાયક ઓસમાણ મીર, ભીખુદાન ગઢવી, અંકિત ત્રિવેદી, શાહબુદ્દીન રાઠોડ, જગદીશ ત્રિવેદી વગેરે જેવા સાહિત્ય અને કળાના સર્જકોએ ભાગ લીધો હતો. તો બીજી બાજુ ‘જ્ઞાનગંગા’ અંતર્ગત જય વસાવડા અને ડો.શરદ ઠાકર જેવા જાણીતા કટારલેખકો સાથે રુબરૂ મુલાકાત યોજવામાં આવી હતી આ સિવાય કવિ સંમેલન, કાવ્ય પઠન અને મુશાયરાનું પણ આયોજન કરવામાં આવ્યું હતું, અહીં ગુજરાતના જાણીતા કવિઓ અને ગઝલકારોએ પોતાની કૃતિની રજૂઆત કરી હતી. આ સિવાય ગુજરાતી સાહિત્ય જગતના જાણીતા સર્જકોની સર્જનયાત્રા પર પણ એક કાર્યક્રમ રાખવામાં આવ્યો હતો, જેમાં પન્નાલાલ પટેલ, ગાલીબ, રમેશ પારેખ, લોકકવિ પિંગળશી લીલા તથા ગુજરાતના ગઝલ વારસા વિશે અનુક્રમે રઘુવીર ચૌધરી, શોભિત દેસાઇ, નિતીન વડગામા, વી.એસ.ગઢવી અને રઇશ મણિયાર જેવા વિદ્વાનોએ માહિતી આપી હતી. બાળ પ્રવૃત્તિ ‘રંગ રંગ વાદળિયા’ હેઠળ પપેટ મેકિંગ, ભવાઇ, પુસ્તક પસંદગી, ક્વિઝ, ફિલ્મ સ્ક્રીનિંગ વગેરે જેવી વિવિધ લર્નિંગ એક્ટિવિટિઝ અને એનિમેશન વર્કશોપનું આયોજન કરવામાં આવ્યું હતું.